Smernica Komisie
zo 14. decembra 1983,
ktorou sa prispôsobuje technickému pokroku smernica Rady 76/756/EHS o aproximácii právnych predpisov členských štátov, ktoré sa vzťahujú na montáž osvetľovacích a svetelno-signalizačných zariadení na motorových vozidlách a ich prípojných vozidlách
(84/8/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 80/1267/EHS [2] a aktom o pristúpení Grécka, a najmä na článok 11 uvedenej smernice,
so zreteľom na smernicu Rady 76/756/EHS z 27. júla 1976 o aproximácii právnych predpisov členských štátov, ktoré sa týkajú montáže osvetľovacích a svetelno-signalizačných zariadení na motorových vozidlách a ich prípojných vozidlách [3], naposledy zmenenú a doplnenú smernicou 86/276/EHS [4], a najmä na jej článok 4,
keďže na základe získaných skúseností a s prihliadnutím na technický pokrok je teraz možné nielen doplniť určité požiadavky a uviesť ich viac do súladu so skutočnými skušobnými podmienkami, ale aj sprísniť požiadavky s ohľadom na zvýšenie bezpečnosti cestujúcich vo vozidlách aj bezpečnosti ostatných používateľov pozemných komunikácií;
keďže opatrenia, ktoré sú ustanovené v tejto smernici sú v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Príloha I k smernici 76/756/EHS sa týmto mení a dopĺňa v súlade s prílohou k tejto smernici.
Článok 2
1. Od 1. októbra 1984 členské štáty nesmú z dôvodov, ktoré sa týkajú montáže osvetľovacích a svetelno-signalizačných zariadení, či už povinných alebo nepovinných, uvedených v bodoch 1.5.7 až 1.5.20 prílohy I k smernici 76/756/EHS:
- odmietnuť udeliť EHS typové schválenie alebo vydať doklad uvedený v článku 10 ods. 1 posledná odrážka smernice 70/156/EHS alebo udeliť národné typové schválenie, alebo
- zakázať uvedenie vozidiel do prevádzky,
ak montáž uvedených osvetľovacích a svetelno-signalizačných zariadení na tomto type vozidla alebo na týchto vozidlách je v súlade s ustanoveniami tejto smernice.
2. Od 1. apríla 1985 členské štáty:
- nesmú už vydať doklad uvedený v článku 10 ods. 1 posledná odrážka smernice 70/156/EHS pre typ vozidla, v ktorom montáž uvedených osvetľovacích a svetelno-signalizačných zariadení nie je v súlade s ustanoveniami tejto smernice,
- môžu odmietnuť udeliť národné typové schválenie pre typ vozidla, v ktorom montáž uvedených osvetľovacích a svetelno-signalizačných zariadení nie je v súlade s ustanoveniami tejto smernice.
3. Od 1. októbra 1987 členské štáty môžu zakázať uvedenie do prevádzky vozidlá, v ktorých osvetľovacie a svetelno-signalizačné zariadenia nie sú v súlade s ustanoveniami tejto smernice.
Článok 3
Členské štáty prijmú ustanovenia potrebné na dosiahnutie súladu s touto smernicou najneskôr do 1. októbra 1984 a bezodkladne o tom informujú Komisiu.
Článok 4
Táto smernica je adresovaná členským štátom.
V Bruseli 14. decembra 1983